<classify> RAIS mstaafu wa Tanzania aliyeiongoza Serikali ya Awamu ya Tatu, Benjamin Mkapa ambaye ni msuluhishi wa Jumuiya ya Afrika Mashariki EAC anayeshughulikia mgogoro wa kisiasa wa Burundi, jana alipokea mapendekezo ya mwisho ya vyama vya upinzani nchini humo na ya serikali ya Burundi yenye lengo la kumaliza mgogoro wa nchini humo.Mkapa aliyepewa jukumu hilo tangu mwaka 2015 alisema watayapitia mapendekezo yote na kuyafikisha kwa msuluhishi mkuu, Rais Yoweri Museveni wa Uganda ambaye pia ni Mwenyekiti wa EAC.Akizungumza jana jijini hapa wakati wa majumuisho ya mkutano wa siku tano uliohusisha wadau mbalimbali kutoka Burundi na waandishi wa habari, Mshauri Mkuu wa Ofisi ya Msuluhishi wa Mgogoro huo, Balozi David Kapya, alisema mapendekezo hayo yatafanyiwa kazi kabla ya kuwasilishwa kwa Rais Museveni.Alisema wakati akifungua mkutano huo wa siku tano aliwataka wajumbe walioshiriki ambao ni vyama vyote vya upinzani, viongozi wastaafu wa Burundi marais wastaafu, spika mstaafu wa bunge kuangalia kwa pamoja Mkakati wa Kayanza 2013 uliokubaliwa na vyama vyote kabla ya uchaguzi mkuu uliofanyika 2015.Mkakati huo uliandaliwa na Serikali ya Burundi, CNDD FDD na vyama washirika. Aidha, alitaka waangalie Mkakati wa Entebbe wa 2018 uliopendekezwa na vyama vya upinzani vya ndani na nje ya nchi hiyo na mapendekezo yaliyotolewa na vyama vya kijamii, wanawake, vijana, vyombo vya habari na makundi ya kidini katika mkutano wao uliofanyika Oktoba 20 hadi 22, mwaka 2018.Alisema amewataka kuangalia taarifa za mikakati hiyo ili kuiweka katika misingi ya uchaguzi unaotarajiwa kufanyika 2020. Naye Mwenyekiti wa UPD, Umoja wa Amani kwa ajili ya Maendeleo, Chauvieneau Mugwengezo, alisema wanaunga mkono kumalizika kwa mazungumzo hayo.Alisema kama wapinzani mazungumzo hayo yalikuwa na fursa kwa kukaa pamoja, lakini alishangaa kuona upande wa Serikali ya Burundi hawakuweza kuhudhuria. Hata hivyo, alisema wamepata nafasi nzuri kuwasilisha mapendekezo yao kwa Rais mstaafu wa Tanzania, Mzee Mkapa ambaye ameahidi mapendekezo yao atayasoma na kuyawasilisha mbele ili yafanyikwe kazi.Mgogoro wa Burundi uliibuka 2015 baada ya Rais Pierre Nkurunziza kudaiwa kujiongezea muda wa uongozi kwa kuwania madaraka katika awamu tatu, hali ambayo ilizua machafuko yaliyoua mamia ya wananchi.Hata hivyo, Serikali ya Burundi imekuwa ikifafanua kuwa, Nkurunziza hakuvunja Katiba kwa kuwa awamu ya kwanza aliongoza kutokana na baraka za Bunge, na si kura za wananchi ambazo katika Katiba inatamkwa kuwa, kiongozi wa nchi aliyechaguliwa na wananchi ataiongoza Burundi kwa awamu mbili.  <topic>: KITAIFA 